b'\n_START_ARTICLE_\nKognitio\n_START_PARAGRAPH_\nKognitio (< lat. cognosco, \'havaita, tunnistaa\' < kreik. \xce\xb3\xce\xbd\xcf\x8e\xcf\x83\xce\xb9\xcf\x82 \xe2\x80\x99tieto\xe2\x80\x99) on kognitiiviseen psykologiaan ja kognitiotieteeseen liittyv\xc3\xa4 puolitekninen termi, jolla tarkoitetaan niit\xc3\xa4 mielen ilmi\xc3\xb6it\xc3\xa4 joita voi kuvata/selitt\xc3\xa4\xc3\xa4 informaation prosessointina. V\xc3\xa4ljemmin ymm\xc3\xa4rrettyn\xc3\xa4 "kognitio" tarkoittaa "tietokykyyn" liittyv\xc3\xa4\xc3\xa4 ajattelua tai korkeampia henkisi\xc3\xa4 toimintoja, ilman informaatio-konnotaatioita ja sulkematta pois emootioita tai havaintokyky\xc3\xa4._NEWLINE_Kognitiotiede on monitieteinen ala, joka on kiinnostunut kognitiosta paitsi ihmismielen yhten\xc3\xa4 piirteen\xc3\xa4, my\xc3\xb6s sen ilmentymismuodoista eri organismeissa ja keinotekoisissa systeemeiss\xc3\xa4. Teorioissaan ja menetelmiss\xc3\xa4\xc3\xa4n kognitiotiede yhdistelee kokeellista psykologiaa, aivotutkimusta, matemaattista mallintamista ja filosofista k\xc3\xa4sitteenmuodostusta._NEWLINE_Kognitiivinen psykologia on psykologian haara tai osa-alue, jonka mielenkiinnon kohteena ovat erityisesti ihmisen kognitiiviset, eli tiedolliset toiminnot, ja tutkimusmenetelm\xc3\xa4n\xc3\xa4 usein, mutta ei aina perinteiset kokeellisen psykologian menetelm\xc3\xa4t. _NEWLINE_Kognitiivinen neurotiede on monitieteinen tutkimusalue, joka selvitt\xc3\xa4\xc3\xa4 erilaisten aivotutkimusmenetelmien avulla aivojen tiedonk\xc3\xa4sittely\xc3\xa4 ja kognitiivisten toimintojen hermostollista perustaa._NEWLINE_Kognitiivisia toimintoja ovat mm. erilaiset tiedon vastaanottamiseen, tallentamiseen, k\xc3\xa4sittelyyn ja k\xc3\xa4ytt\xc3\xb6\xc3\xb6n liittyv\xc3\xa4t prosessit. Havaitseminen ja tunnistaminen (esimerkiksi kyky tunnistaa v\xc3\xa4rej\xc3\xa4 ja muotoja, esineit\xc3\xa4 tai kasvoja) erilaiset kielelliset toiminnot (kuten kyky tuottaa ja ymm\xc3\xa4rt\xc3\xa4\xc3\xa4 luettua tai puhuttua teksti\xc3\xa4), ajattelu, p\xc3\xa4\xc3\xa4ttely ja ongelmanratkaisu, muistaminen ja oppiminen sis\xc3\xa4ltyv\xc3\xa4t kognition k\xc3\xa4sitteen alaan ja siten kognitiotieteen ja kognitiivisen psykologian tutkimuskohteisiin. _NEWLINE_Ihmisten v\xc3\xa4lisiin eroihin kognitiivisessa suoriutumisessa on yhteydess\xc3\xa4 esimerkiksi koulutustausta, \xc3\xa4lykkyys, vireystila, ja alasidonnainen asiantuntijuus. _NEWLINE_Kognitiivisia toimintoja voidaan harjoittaa. Kirjoittaminen ja lukeminen ovat eritt\xc3\xa4in monimutkaisia ja useasta osatekij\xc3\xa4st\xc3\xa4 koostuvia kognitiivisia kykyj\xc3\xa4 (Tosin molempiin tarvitaan my\xc3\xb6s motorisia kykyj\xc3\xa4, kuten silmien liikuttaminen ja k\xc3\xa4sien k\xc3\xa4ytt\xc3\xb6). Kyky tuottaa koherentteja hengentuotteita, kuten puhetta tai teksti\xc3\xa4, voi toimia ulkopuoliselle tarkkailijalle merkkin\xc3\xa4 kognitiivisesta kyvykkyydest\xc3\xa4. Kognitiivisia toimintoja voidaan my\xc3\xb6s v\xc3\xa4liaikaisesti tehostaa tietyill\xc3\xa4 kemiallisilla yhdisteill\xc3\xa4. Ns. nootropiineilla v\xc3\xa4itet\xc3\xa4\xc3\xa4n olevan t\xc3\xa4llaisia vaikutuksia. _NEWLINE_Kognition ja emootioiden suhteesta ja niiden eroavaisuuksista on olemassa monia mielipiteit\xc3\xa4. Yksi mahdollisuus on ymm\xc3\xa4rt\xc3\xa4\xc3\xa4 emootiot osana kognitiota, eri asioiden tai mahdollisuuksien arvotuksina. (T\xc3\xa4m\xc3\xa4 kuvaustapa j\xc3\xa4tt\xc3\xa4\xc3\xa4 huomiotta emootioiden kokemiseen liittyv\xc3\xa4n subjektiivisen kokemussis\xc3\xa4ll\xc3\xb6n). Jos kognitio halutaan k\xc3\xa4sitteen\xc3\xa4 erottaa emootioista, on syyt\xc3\xa4 muistaa ett\xc3\xa4 ainakin ihmismieless\xc3\xa4 kognition ja emootioiden on todettu olevan tiiviiss\xc3\xa4 keskin\xc3\xa4isess\xc3\xa4 vastavuoroisessa vuorovaikutussuhteessa. Kognitio ja emootio ovat erottamattomassa yhteisty\xc3\xb6ss\xc3\xa4 ja muodostavat ihmisen psyyken._NEWLINE_Kognitiivinen kehitys sis\xc3\xa4ltyy my\xc3\xb6s tutkimusalueelle. Aikuisen ajattelun kehityksest\xc3\xa4 kts. Kallio, 2016.'